Sophie Løhde (V), 2014-04-24:
Tak for det.
Tak til spørgerne for at rejse debatten her og tak til Folketingets partier for et fint samarbejde om et fælles forslag til vedtagelse, som opfølgning på debatten her i dag.
Den palliative indsats for mennesker, der desværre er ramt af en livstruende sygdom eller er uhelbredelig syge, er et utrolig vigtigt indsatsområde, som også ligger os meget på sinde i Venstre.
Vi vil gerne fortsat prioritere udviklingen af den palliative indsats højt.
Det viste vi i øvrigt også igennem alle de år, hvor vi var i regering, hvor vi sammen med Dansk Folkeparti fik sat fokus på rehabilitering og palliation og ikke mindst tog initiativ til og fik gennemført rigtig mange markante forbedringer på det her område.
Vi fik bl.a. styrket kvaliteten, og vi fik opbygget en langt større hospicekapacitet, der har betydet, at langt flere patienter i dag har mulighed for at få ønsket om at tilbringe den sidste tid på et hospice i stedet for på et almindeligt sygehus opfyldt.
Uanset om man er ramt af en livstruende sygdom eller er uhelbredelig syg, skal der være mulighed for at kunne få lindring og støtte, og formålet med en palliativ behandling er netop at lindre og fremme livskvaliteten, både for den, der er syg, og for de nærmeste pårørende, som hver dag lever deres hverdag med en livstruende sygdom.
Derfor er det også afgørende, at vi kontinuerligt sætter fokus på såvel at forebygge som lindre lidelse gennem bl.a. tidlig diagnosticering og behandling.
Her er ikke mindst den tværfaglige indsats et rigtig vigtigt omdrejningspunkt, for uanset om man er ramt af kræft, KOL eller en blodprop, så handler det om, at vi skal kunne imødekomme de meget forskellige behov, som de enkelte patienter og patientgrupper har, og dermed tage udgangspunkt i den enkelte patient.
Det må vi erkende at vi er gode til på nogle områder, men der er også steder, hvor vi halter bagefter, og hvor vi kan gøre det bedre.
Igennem de senere år er der i Danmark kommet et langt større fokus på den lindrende indsats både nationalt, i kommunerne og på hospitalerne, og vi er derfor også rykket meget på det her felt igennem årene.
I december 2011 offentliggjorde Sundhedsstyrelsen så de nye anbefalinger for den palliative indsats, ligesom styrelsen umiddelbart herefter også offentliggjorde et katalog over bedste praksis for den palliative indsats i primærsektoren, herunder i almen praksis.
Styrelsens anbefalinger er på mange måder rigtig vigtige, særlig vigtigt er det jo også, at vi nu får sat fokus på alle patienter med livstruende sygdomme og på, at den palliative indsats bør sættes tidligt i gang i patientforløbet og ikke først, når det vurderes, at patienten er uhelbredelig syg.
Endelig er det af stor betydning, at vi fortsat bliver bedre til at sikre, at patienter og pårørende oplever en mere sammenhængende indsats i vores sundhedsvæsen bredt set.
Rigtig mange steder gør man det rigtig godt og yder en god indsats, men der er fortsat behov for at sikre, at indsatsen varetages mere ensartet og med en høj faglig kvalitet, så det ikke er ens postnummer, der er afgørende for, hvilke tilbud man kan modtage som patient og som pårørende.
På den baggrund er vi i Venstre tilfredse med, at Folketingets partier nu her i dag som opfølgning på forespørgselsdebatten er enige om at pålægge ministeren at få fulgt op på implementeringen af Sundhedsstyrelsens anbefalinger for indsatsen på det her område med henblik på en videre orientering af Folketingets partier efterfølgende.